
הכנסת העשרים
מושב רביעי
<פרוטוקול מס' 922>
מישיבת ועדת הכספים
יום שלישי, כ"ט בטבת התשע"ח (16 בינואר 2018), שעה 10:30
<סדר היום:>
<הצעת חוק לתיקון פקודת מס הכנסה (פטור ממס למקבלי קצבת ילד נכה), התשע"ו-2016>
נכחו:

<חברי הוועדה:> 
משה גפני – היו"ר
מיקי רוזנטל

עודד פורר
יהודה גליק
חברי הכנסת:
קארין אלהרר

מוסי רז

<מוזמנים:> 
	ברוך משולם
	–
	עוזר ראשי מחלקה משפטית, רשות המסים, משרד האוצר

	מירי סביון
	–
	רשות המסים, משרד האוצר

	רחלה אקוקה
	–
	מנהל תחום מפקח ארצי ניכויים, רשות המסים, משרד האוצר

	ורד בכר
	–
	מנהלת תחום בכירה שומה, רשות המסים, משרד האוצר

	רויטל לוי סלהוב
	–
	מנהלת תחום במחלקת שומת מקרקעין, רשות המסים, משרד האוצר

	אלישיב ממן
	–
	יועץ לסמנכ"לית שומה וביקרות, רשות המסים, משרד האוצר

	שרית פלבר
	–
	משפטנית, משרד המשפטים

	עידו נחום
	–
	מנהל השרות לילדים וצעירים, משרד העבודה, הרווחה והשירותים החברתיים

	לימור לוריא
	–
	מנהלת אגף נכויות, המוסד לביטוח לאומי

	אילת כהן קלוזנר
	–
	מנהלת תחום ילד נכה ושירותים מיוחדים, המוסד לביטוח לאומי

	שי מרדכי
	–
	אגף ילד נכה ושירותים מיוחדים, המוסד לביטוח לאומי

	גאולה קשת
	–
	יו"ר העמותה, עמותת גדולים מהחיים

	אלינוער לויטן
	–
	סמנכ"ל, עמותת גדולים מהחיים

	דוד דהאן
	–
	נציג הארגונים החברתיים

	גדון זאזא
	–
	שדלן/ית (אימפקט (ל.א.ב) בע''מ) אינו/ה מייצג/ת לקוחות בדיון זה


<ייעוץ משפטי:>
אייל לב ארי
<מנהל/ת הוועדה:>
טמיר כהן
<רישום פרלמנטרי:>
סיגל גורדון
<הצעת חוק לתיקון פקודת מס הכנסה (פטור ממס למקבלי קצבת ילד נכה), התשע"ו-2016,  פ/2748/20, הצעת ח"כ קארין אלהרר>
<היו"ר משה גפני:>
אני פותח את ישיבת הוועדה בנושא הצעת חוק לתיקון פקודת מס הכנסה (פטור ממס למקבלי קצבת ילד נכה), הצעת חוק של חברת הכנסת קארין אלהרר ועוד חברים. אני מבקש קארין אם את יכולה להציג את ההצעה בבקשה. 
<קארין אלהרר (יש עתיד):>
תודה רבה אדוני היושב ראש, תודה שקבעת את הדיון. הצעת החוק מטרתה היא אחת ופשוטה, לפשט את ההליכים הביורוקרטיים עבור הורים לילדים עם מוגבלויות. כיום הורים לילדים נדרשים לעבור אינספור ועדות, בין אם במסגרות חינוכיות, בין אם בביטוח הלאומי, בין ברשות המסים, הכול על מנת לממש זכויות הקיימות לילדים ולהם. 
מטרתה של הצעת החוק היא לייתר ועדה נוספת, שפשוט בוועדה שקובעת זכאות לנכות תיקבע גם הזכאות לפטור ממס. זה נשמע הדבר המתבקש בנסיבות העניין, ההורים צריכים להיות עסוקים בטיפול בילדיהם ולא בטיפול בבירוקרטיה. 
אני רוצה לברך את רשות המסים על כך שהם נכונים להצעה הזאת ויש הידברות בנפש חפצה. וכמובן למוסד לביטוח לאומי, שלהבנתי גם הוא תומך ואני אשמח לשמוע את עמדתם. אני לא חושבת שצריך להקדיש כל כך הרבה זמן לדבר הכול כך מובן מאליו ואני מאוד מקווה שנוכל לאשר את ההצעה הזאת מוקדם ככל שנוכל. 
<היו"ר משה גפני:>
תודה רבה. מירי סביון, עמדת רשות המיסים. 
<מירי סביון:>
כמו שחברת הכנסת קארין אלהרר אמרה, היו לנו כמה פגישות בעניין הזה. החקיקה שמוצעת מדברת על כך שאנחנו מקלים את הבירוקרטיה להורים לילדים עם נכויות קשות. זה נושא שאנחנו בהחלט חושבים שהוא נכון לעשות אותו. לכן מבחינתנו הרעיון והעיקרון לגמרי מקובלים כאשר מה שחשוב לנו מבחינת העקרונות של הדברים, שאנחנו לא משנים את המהות של ההקלות שניתנות להורים לילדים,  אלא אנחנו מקלים את הבירוקרטיה. זאת אומרת, בכל המצבים שבהם אנחנו יכולים לזהות באופן מובהק, שמי שמקבל גמלה לילד נכה, חד משמעית הילד זכאי לאחוזי הנכות שמזכים בהטבות מס, אנחנו ניתן את זה בצורה אוטומטית מבלי לחייב את הילד ואת ההורים לעבור איזה שהיא מסכת ייסורים נוספת. אנחנו חושבים שזה נכון וראוי מכל בחינה שהיא. 
לכן, איתרנו מצבים שבהם באופן מובהק אנחנו יכולים להגיד, שברגע שיש אחוז גמלה מסוים, 188% אחוזי גמלה, להורים לילד נכה אין ספק שמגיעים 100% נכות. במצבים האלה אין לנו בעיה לתקן את החקיקה בצורה כזאת שהיא תאפשר הכרה ונכות של 100% על רקע של 188% גמלה. 
<היו"ר משה גפני:>
ואז הוא לא יצטרך לעבור ועדה? 
<מירי סביון:>
לא יצטרך לעבור ועדה נוספת. המשמעות כאן, שמצד אחד יש פה הקלה מאוד משמעותית בבירוקרטיה, הקלה נכונה וראויה. מצד שני, לא שינינו במהות את ההקלות. ניתנות אותן הטבות ולכן אין פה עלויות או עלויות תמיכות. לכן מבחינתנו זה תיקון שהוא מבורך לכל מי שנוגע בדבר. 
בימים האחרונים עלתה אפשרות שאולי ישנן קבוצות מסוימות נוספות שאפשר להגדיר באופן מובהק. אנחנו כרגע התחלנו - - - 
<היו"ר משה גפני:>
מה למשל? 
<קארין אלהרר (יש עתיד):>
ילדים עם מוגבלות קוגניטיבית התפתחותית. 
<היו"ר משה גפני:>
הם לא זכאים היום? 
<קארין אלהרר (יש עתיד):>
הם זכאים. רשות המיסים יש להם חשש, שכל מי שזכאי ל-100% גמלה ייכנס לקונסטרוקציה הזאת, למה? כי הם אומרים, שיש ילדים שאם היו עוברים את הוועדה על פי הקריטריונים הנהוגים היום, לא היו מקבלים את הפטור ממס. אני אתן דוגמה, אולי ילדים עם אלרגיה, אלרגיה קשה אולי מסכנת חיים. 
<היו"ר משה גפני:>
זה 100% נכות. 
<קארין אלהרר (יש עתיד):>
זה 100% גמלה  ולגישת רשות המיסים, על פי הקריטריונים הנהוגים היום הם לא זכאים. 
<היו"ר משה גפני:>
הבנתי. הביטוח הלאומי, אתם יודעים להגיד על כמה אנחנו מדברים? מה המספרים של אותם ילדים נכים כמו אלרגיה וכו', שיכול להיות שאם היו עוברים ועדה הם לא היו זכאים. על מה אנחנו מדברים? 
<לימור לוריא:>
שמי לימור לוריא, ראש אגף נכות בביטוח הלאומי. אני אדבר על קצבת ילד נכה ואחר כך אתייחס לוועדות מס הכנסה. בקרב מקבלי הקצבאות לנו יש לנו סדר גודל של 55,000 משפחות שמקבלות קצבאות ילד נכה. בקצבת ילד נכה יש שלוש רמות זכאות: נמוכה, בינונית וגבוהה לצורך העניין. הגבוהה היא 188%, הבינונית היא 100% ויש 50% קצבה. על ה-188% - הרמה הגבוהה, אין פה שום שאלה וברור שכולם צריכים לקבל מבלי לעבור ועדה נוספת. ב-100% יש לנו קבוצות של ילדים, חלקם, לגביהם אין לנו ספק שהיו צריכים לקבל בלי שום ועדה נוספת, ויש סעיפים שאנחנו חושבים שהיה מקום לבדוק אותם. 
<היו"ר משה גפני:>
אנחנו מדברים על אלה של ה-100%. על ה-188% אין דיון. ה-50% גם אין דיון. הדיון שלנו הוא על כאלה שהם ילדים שיש להם 100% גמלה או קצבה. 
<מיקי רוזנטל (המחנה הציוני):>
רק גברתי, בשביל לסבר את האוזן, במקום לדבר אתנו רק באחוזים, אולי תסבירי לנו איזה סוגים של נכויות, פגיעות יש ב-188%, אולי בעיקר ב-100%. 
<היו"ר משה גפני:>
ב-100% זה הנושא. 
<לימור לוריא:>
אני אדבר על ה-100%. אני גם חושבת שצריך להבחין בין נכות צמיתה, למשל ילד עם עיכוב שכלי, פיגור שכלי שהוא לכל החיים עם פיגור עמוק, יכול לקבל 100% או בינוני, זה לכל החיים וזו קבוצה שאנחנו לא חושבים שצריכה לעמוד בפני ועדה נוספת. יחד עם זאת, בתוך ה-100% גם יקבלו כל הילדים בספקטרום האוטיסטי 100% גמלה, אבל כשאנחנו בודקים אותם לעניין ועדות מס הכנסה, חלקם לא יגיעו ל-90% הרפואי שמס הכנסה דורש. 
לכן בעניין הזה צריך לעשות קצת יותר בחינה לעומק, לרדת יותר לפרטים. 
<היו"ר משה גפני:>
לא הבנתי. אתם בסוף הדרך תדעו להגיד לנו מה סוג המחלות שעל זה מקבלים 100% קצבה ולא צריך לעבור ועדה, ומה סוגי המחלות שנמצאים ב-100% קצבה אבל כן צריכים לעבור ועדה. בסוף הדרך תדעו להגיד לנו?  
<לימור לוריא:>
בהסתברות גבוהה שכן. 
<מיקי רוזנטל (המחנה הציוני):>
מה זה סוף הדרך? 
<היו"ר משה גפני:>
סוף הדרך זה שבוע שבועיים. 
<מירי סביון:>
זה מה שרציתי להשלים. מכיוון שהנושא הזה עלה, אנחנו חושבים שנכון לתת כמה שבועות כדי שנוכל לעשות עבודה עם ביטוח לאומי. כדי שאותם מצבים שבהם אפשר להגיד שיש זהות, גם נוכל לקחת אחוזי נכות. 
<היו"ר משה גפני:>
אני מציע את הכיוון, הכיוון הוא כזה: על מה שאין ויכוח נאשר את זה בקריאה ראשונה. ועל מה שיש את הדיון הזה, הם יבואו עם זה לקריאה השנייה והשלישית. לא נעשה את זה עד שלא יהיו הנתונים. 
<קארין אלהרר (יש עתיד):>
לא גפני. 
<היו"ר משה גפני:>
מה, את לא רוצה? 
<קארין אלהרר (יש עתיד):>
לא. 
<היו"ר משה גפני:>
טוב, לא רוצה אז לא. אני סברתי, שככה אנחנו יכולים להתקדם. קחי בחשבון שיגיע התקציב אבל את בעלת הבית. 
<קארין אלהרר (יש עתיד):>
לא, אתה בעל הבית. 
<היו"ר משה גפני:>
אני חשבתי שזאת הדרך להתקדם. 
<קארין אלהרר (יש עתיד):>
אני מציעת החוק ואתה יושב ראש הוועדה, אבל אני אומר את הדבר הבא. הצעת החוק הזאת עברה קריאה טרומית לפני הרבה מאוד חודשים. היו ניסיונות כן לתאם את הדבר הזה. 
<היו"ר משה גפני:>
ידוע לי. 
<קארין אלהרר (יש עתיד):>
אני מבקשת מאדוני, שנקצוב, אם אפשר, את הבדיקה בשבועיים. 
<היו"ר משה גפני:>
את יודעת מה קורה פה בעוד שבועיים?  
<קארין אלהרר (יש עתיד):>
עוד שבוע, בסדר? 
<היו"ר משה גפני:>
לא, שבוע היא לא תספיק. 
<קארין אלהרר (יש עתיד):>
שבוע, לא תספיקו. 
<לימור לוריא:>
אנחנו מבחינתנו - - -  
<היו"ר משה גפני:>
אנחנו לא חלוקים, תגידי למה זה מפריע לך בדרך הזאת? 
<קארין אלהרר (יש עתיד):>
יש לי הרגשה, שלקראת הקריאה השנייה והשלישית יהיה שינוי בחשיבה. 
<מירי סביון:>
אנחנו חשבנו, שנכון יותר גם מבחינת התיקון עצמו והטכניקה שלו, שאולי תשפיע על השיחה שלכם, נכון יותר לעשות את התיקון הזה בתוך התקנות. סעיף 9(5) בחקיקה ראשית מפנה לתקנות שקובעות את אחוזי הנכות. ממילא אנחנו מרחיבים את הקביעה של אחוזי נכות לתוך הקריטריונים של הביטוח הלאומי, ממילא המקום הנכון לעשות את זה זה בתקנות. ממילא הדרך שנראית לנו נכונה לחוקק את התיקון הזה זה בתוך התקנות מכוח סעיף 9(5). נראה לנו שזאת הדרך הנכונה לעשות את כל התיקון בתוך התקנות ולא בחקיקה ראשית ואז ממילא ההליך שמדברים עליו הוא קצת שונה. 
<היו"ר משה גפני:>
אני יש לי יותר ניסיון ממך. את יותר חכמה ממני אבל לי יש יותר ניסיון ממך. 
<קארין אלהרר (יש עתיד):>
לא, לא, אתה יותר חכם. אמרתי כבר, שאני אגדל אני רוצה להיות גפני. 
<מיקי רוזנטל (המחנה הציוני):>
ברמה הפרקטית אני מציע, אנחנו נחבר את החוכמה שלה ואת הניסיון שלך ונעשה כדלקמן: בוא נעביר את זה עכשיו בלי הפירוט, נגיד כל מי שהוא ב-100% יזכה, למעט אלה שיעברו בקריאה השנייה והשלישית.  זה אותו הדבר מה שאתה מציע, אבל זה אומר קודם כל מה כן ואחר כך הם יורידו את מה שלא ואנחנו נקבל את מה שלא, אם זה יהיה סביר. ואז היא יכולה לחיות עם זה כי הנורמה נקבעה וגם אנחנו יכולים לחיות עם זה כי בסוף נקדם את זה. אין הבדל. 
<היו"ר משה גפני:>
אתה שמעת מה שהיא אמרה. 
<מיקי רוזנטל (המחנה הציוני):>
היא מדברת על התקנות, התקנות זה משהו אחר. אני אומר לך, שיותר נכון להעביר את זה ככה, זה מאפשר להשאיר להם את הפתח ולקבוע באמת כי הרי אנחנו לא נגיד איזה מחלות פרמננטיות, איזה מחלות לא מגיעות ל-90% נכות של מס הכנסה הנדרשים כדי לקבל את הפטור. 
<היו"ר משה גפני:>
לא, מה שהם אמרו, בקבוצות של כאלה שהן 100%, הן כן יצטרכו לעבור ועדות. לא 90%. 
<מיקי רוזנטל (המחנה הציוני):>
אבל יש הבדל בין נכות לצרכי ביטוח לאומי – שהיא יכולה להיות 100% - לצרכי פטור ממס. אתה צריך לקבל 90% נכות, שזה משהו אחר. אני לא רוצה לבלבל אותך אדוני. 
<היו"ר משה גפני:>
לא, אף אחד לא מתבלבל מהעניין הזה. אבל בסופו של דבר, יש כאלה שנמצאים בתוך ה-100% האלה או ה-90% אבל הם לא יהיו בחוק הזה. 
<מיקי רוזנטל (המחנה הציוני):>
נכון. 
<היו"ר משה גפני:>
הם לא יהיו בחוק בגלל שהם יהיו חייבים לעבור ועדה. 
<מיקי רוזנטל (המחנה הציוני):>
לקארין אין בעיה עם זה. אבל אם אנחנו מעבירים, שזאת תהיה הנורמה. אחר כך הביטוח הלאומי והאוצר יבואו לוועדה ויגרעו, זה מסייע גם לחברת הכנסת אלהרר לקבל את זה. 
<היו"ר משה גפני:>
אני חושב שזאת הצעה טובה, אם אתם מסכימים לה. אני כיושב ראש הוועדה מתחייב שלא נביא לקריאה שנייה ושלישית אלא רק לאחר קבלת הרשימה של הביטוח הלאומי. 
<קארין אלהרר (יש עתיד):>
גם אני מתחייבת, לצורך העניין. דרך אגב, אני רק אוסיף עוד הערה,  הצעת החוק הזאת עברה בתיאום. 
<היו"ר משה גפני:>
אני משבח את רשות המיסים בעניין הזה. 
<מיקי רוזנטל (המחנה הציוני):>
נכון, זה חוק טוב והגישה שלהם חיובית מאוד. 
<היו"ר משה גפני:>
כן. 
<קארין אלהרר (יש עתיד):>
חברים יקרים, אני תכננתי לשבח את רשות המיסים. 
<מירי סביון:>
כשמשבחים אותנו יותר מדי מתחילה להתעורר בעיה. 
<קארין אלהרר (יש עתיד):>
לא, אל תדאגי, הכול בסדר. 
<היו"ר משה גפני:>
אני רוצה שתדעי, שאנחנו פה עושים עבודה מקצועית ומה שצריך לשבח, אנחנו משבחים. צריך לשבח אתכם על העניין הזה. אני אגיד לך גם למה, מדובר פה על ילדים או משפחה שהחברה צריכה לסייע להם וזאת גישה מאוד חיובית הגישה שלכם בעניין. 
אני רק רוצה שתדעו מבחינת הזמנים, אנחנו הולכים עכשיו לתקופה שהיא תקופה צפופה מאוד, קשה מאוד. החוק הזה עם כל החשיבות שלו ועם כל העניין שלי יש בו כמו חברים אחרים, לסייע לנכים שזה אחד מהדברים החשובים ביותר שהחברה צריכה לטפל בו, הוא יידחק. הוא יידחק מכיוון שסדר היום יהיה מאוד צפוף ויתחיל ויכוח על ערב פסח וכל מה שנלווה וזה לא יהיה בראש מענייננו. זאת הזדמנות לפחות להתקדם. 
<מיקי רוזנטל (המחנה הציוני):>
אנחנו מתחייבים פה כולם לא להעביר את זה ללא המחלות כי אתם מסתייגים שהם ייכללו ואנחנו אחר כך נקבע את זה אתכם ביחד. 
<מירי סביון:>
אני רוצה להסביר. לחקיקה כפי שהיא עם 100% אנחנו חייבים להתנגד, יש פה עלויות תקציביות, אנחנו לא יכולים להסכים עם זה. 
<קארין אלהרר (יש עתיד):>
מה זאת אומרת? תחדדי לי.

<מירי סביון:>
אם כרגע החקיקה רשומה עם 100% גמלה, אנחנו לא יכולים להסכים לחקיקה כזאת, זאת חקיקה שיש לה עלויות תקציביות שאפילו לא בדקנו כי הם מאוד מרחיבה, היא מרחיבה את ההקלות ולזה לא התכוונו.

<מיקי רוזנטל (המחנה הציוני):>
לא, לא נכון, סליחה גברתי שאני קוטע אותך. 
<מירי סביון:>
זה מה שכתוב בהצעת החוק. 
<מיקי רוזנטל (המחנה הציוני):>
לא, עזבי רגע, עזבי. 
<מירי סביון:>
רגע, עוד דבר. אני חושבת שדווקא בדיון הזה כולנו מסכימים אז נראה לי שחבל. אני חושבת שכולנו גם מסכימים על העיקרון, גם על המעשיות וגם מחפשים את הדרך הכי נכונה לעשות זאת. כרגע החקיקה כתובה בתוך סעיף 9(5)(ב), שנותן הקלות להכנסות שאינן מיגיעה אישית. למעשה סל ההטבות שמגיע לילדים נכים הוא יותר רחב מזה. יש להם הקלות במס רכישה, יש להם הקלות במשיכה שלא כדין מקופות גמל. אם אנחנו נתקן את החקיקה כפי שהיא עכשיו – בוא נניח שנתקן את הסיפור של האחוזים – אנחנו נצטרך עוד חקיקה בחקיקת משנה כדי לטפל במגזרים האחרים. אם אנחנו רוצים לעשות עבודה נכונה בעניין הזה כדי לתת את ההטבות למי שמגיע ולחסוך את הבירוקרטיה, אם אנחנו מתקנים את זה בדרך של תיקון התקנות, אנחנו בבת אחת מתקנים את כל הדברים האלה. למה ללכת לעוד ועוד? 
<היו"ר משה גפני:>
את מעלה שתי סוגיות. שתי הסוגיות צריכות להידון לפני הקריאה השנייה והשלישית בגלל שקריאה ראשונה עדיין לא מטילה עול תקציבי. השאלה האחת שאת מדברת עליה ואנחנו כולנו מסכימים עם זה, שיש כאלה שזכאים ויש כאלה שלא זכאים – גם לדברייך וגם לדבריה של הגברת מהביטוח הלאומי, וגם אנחנו מסכימים לעניין הזה, אין לנו ויכוח בעניין הזה – זאת הערה אחת והיא נכונה.  יש לך הערה שנייה שעל ההערה הזאת ככל הנראה יהיה ויכוח. את טוענת, שלא צריך בכלל חקיקה ראשית, הכול יכול לעשות בתקנות, נכון? 
<מירי סביון:>
כן, שזאת הדרך הנכונה. 
<היו"ר משה גפני:>
נכונה או לא נכונה, זה תלוי בעיני המתבונן. את ההחלטה בעניין הזה אנחנו יכולים לקבל בקריאה  השנייה והשלישית. את יכולה לבוא בקריאה השנייה והשלישית ולהגיד, אני מבקשת לא להמשיך את החקיקה, אנחנו הבאנו לפה תיקון תקנות, התיקון הזה לפי דעתנו ברשות המיסים זו הדרך הנכונה. אני חולק על זה. אני לא בטוח שתקנות יהיו כל כך מהר, אני לא בטוח שזה מכסה את הכול, אבל את הוויכוח הזה תמיד את יכולה להגיד לקראת הקריאה השנייה והשלישית. למה אני אומר את זה? למה הצעתי את זה בהתחלה, אני מכיר את לוחות הזמנים כאן, זה עלול להידחק לשוליים ובסוף מרוב כוונות טובות לא יהיה חוק. 
<מיקי רוזנטל (המחנה הציוני):>
וגם לא תקנות. 
<היו"ר משה גפני:>
ולא תקנות, בוודאי. תקנות זה עוד יותר מסובך. לכן, אני חושב, שהמתחיל במצווה אומרים לו גמור. התחלתם בדרך נכונה, יש התחייבות של כולנו, גם של חברת הכנסת המציעה וגם שלי כיושב ראש הוועדה, לא נתקדם לקריאה השנייה והשלישית מבלי שנגיע להסכמה על אותם אלה שהם לא זכאים גם על פי החוק הזה. וזה אנחנו נחכה לביטוח הלאומי, אנחנו נבקש שזה יהיה כמה שיותר מהר. את תבואי לפני הקריאה השנייה והשלישית ותגידי, הנה, יש פה תקנות, החוק התייתר. בסדר, אבל כשנתקדם עם זה. תהיו חיוביים. 
<מירי סביון:>
אנחנו חיוביים. 
<ברוך משולם:>
ההצעה שלנו היא כזאת, אנחנו מלכתחילה תמכנו בהצעה ומלכתחילה ישבנו ועשינו דיונים ובאמת בדקנו איך אפשר לקדם את זה. ההצעה כמו שהיא היום מדברת רק על סעיף 9(5)(ב), שהוא הפטור הקטן. גם אם נקדם את זה בקריאה ראשונה, הרבה לא עשינו כי נשארנו עם נושא מאוד ספציפי שאנחנו צריכים להביא תקנות משלימות כדי לפתור את הבעיה באופן יותר רוחבי. ההצעה שלנו אם ככה זה לתת מענה בתקנות לכל הסוגיה, גם ל-9(5)(א), גם ל-9(5)(ב), שהצעת החוק מדברת עליה. 
<היו"ר משה גפני:>
אתה שמעת מה שהצענו? 
<ברוך משולם:>
כן. 
<מיקי רוזנטל (המחנה הציוני):>
אבל אדוני, הציעו לכם, תביאו תקנות ואנחנו נאשר אותן בין הקריאה השנייה והשלישית, אם תביאו. אם לא תביאו, נמשיך לחוקק. 
<ברוך משולם:>
שמעתי, תיכף אני אציע הצעה ואני אשמח אם תשקלו אותה. 
<היו"ר משה גפני:>
בבקשה. 
<ברוך משולם:>
אנחנו נעשה בפרק זמן מאוד מאוד קצר, שעכשיו אנחנו ננסה להתכוונן אליו - - - 
<היו"ר משה גפני:>
מה פירוש המילה פרק זמן קצר במשרד האוצר היום? 
<ברוך משולם:>
אני לא יודע במשרד האוצר. אני יכול להתחייב על מה שאני אמון עליו, ברשות המסים  תוך מספר שבועות, בוא נגיד בפרק זמן שלא יעלה על חודש. 
<קארין אלהרר (יש עתיד):>
מה חודש? 
<ברוך משולם:>
אני אביא תקנות, אני נוסח מוצע של תקנות.
<קארין אלהרר (יש עתיד):>
זה הרבה זמן. 
<היו"ר משה גפני:>
זה לא הרבה זמן. תביא תקנות, אנחנו נעצור לקראת הקריאה השנייה והשלישית. 
<ברוך משולם:>
אני אביא נוסח מוצע של תקנות ולכן אם אפשר לא להצביע היום בקריאה ראשונה ולהמתין עד שנביא תקנות, אני חושב שזה ייתן פתרון יותר נכון, יותר כולל ויותר ממצה מאשר להעביר משהו מאוד מאוד חלקי. זאת הבקשה שלנו, תשקלו אותה. 
<קארין אלהרר (יש עתיד):>
אדוני היושב ראש, אני חייבת להגיד לך, מתי ההצעה הזאת עברה בקריאה טרומית? ב-2016. אנחנו כבר בינואר 2018. אם הדברים היו עובדים מהר, אתה יודע - - - 
<היו"ר משה גפני:>
מה את מציעה? יש לנו דרך, מה שהם מציעים, לחכות עם ההצבעה בקריאה הראשונה. 
<קארין אלהרר (יש עתיד):>
לא חודש אדוני, לא חודש. 
<ברוך משולם:>
אולי אני אקל עליכם. 
<היו"ר משה גפני:>
בינתיים לא הקלת. 
<ברוך משולם:>
אז אנסה יותר. אני עושה את המקסימום. 
<קארין אלהרר (יש עתיד):>
רגע, אתה מצביע על ה-100% היום? 
<ברוך משולם:>
לא, שנייה, אני מקל עליכם. אנחנו נתחייב פה להביא תוך חודש תקנות  כאשר התחולה שלהם תהיה מה-1.1.2018. זאת אומרת, חלילה וחס החודש הזה לא יפגע בשום - - -
<קארין אלהרר (יש עתיד):>
אבל אדוני, אני מקבלת את ההצעה לעניין הרטרואקטיביות, אני אגיד לך מה העניין. העניין הוא שבעוד חודש, גפני שאני מאוד מעריכה ומוקירה את פועלו, יהיה עסוק מעל הראש עם התקציב. וכמה שהוא טוען שהוא מחבב את החוקים שלי, הוא לא ייגע בהם. 
<היו"ר משה גפני:>
לא, לא כולם. החברתיים. 
<עודד פורר (ישראל ביתנו):>
הוא ישלח פקחים לאכוף את החוקים שלך. 
<היו"ר משה גפני:>
אני מקדם את החוקים שלך בגלל שאני חושב שהם חוקים מצוינים. ופה בוועדה ובחוקים שלך לא מדברים על נכים, פועלים בעניין הזה, לא מצהירים הצהרות. 
<קארין אלהרר (יש עתיד):>
נכון. 
<מוסי רז (מרצ):>
אבל גם בעניין השרים. 
<היו"ר משה גפני:>
השרים זה משהו אחר. 
<קארין אלהרר (יש עתיד):>
אני חייבת להודות, זה לא קורה הרבה בוועדות אחרות ויישר כוח. 
<היו"ר משה גפני:>
תודה רבה. 
<קארין אלהרר (יש עתיד):>
אני חוששת לפועלי שירד לטמיון. אני לא יודעת מה יהיה ובכנסת יש כלל אחד שלמדתי, מה שאתה יכול לעשות היום תעשה היום כי אתה לא יודע אם יהיה מחר ולכן אני ממהרת בעניין הזה. אתה לא יכול להאשים אותי, אם ההצעה עברה בטרומית ב-2016 ואנחנו ב-2018 אל תבואו אלי בטענות שאני ממהרת. 
<היו"ר משה גפני:>
יש לי הצעה. ההצעה היא כזאת, תוך חודש? תוך חודש יש תקנות.   
<ברוך משולם:>
אנחנו נביא טיוטה של תקנות. 
<היו"ר משה גפני:>
תוך חודש, התחייבת. אנחנו נאשר עכשיו את החוק לפי המתכונת המורחבת. 
<מירי סביון:>
לפי איזה אחוזי נכות? 
<היו"ר משה גפני:>
ה-100%. 
<מירי סביון:>
על ה-100% אנחנו לא יכולים לאשר. 
<היו"ר משה גפני:>
רגע, שנייה, עם כל הכבוד. אנחנו הסכמנו על העיקרון שכולל את ה-100% ובתנאי שהמוסד לביטוח לאומי יביא מה הם אלה שצריכים ועדות ומה אלה שלא צריכים ועדות. 
<מירי סביון:>
כנראה שלא הסברתי טוב.
<היו"ר משה גפני:>
הסברת מצוין, הבנו. נכון שלא למדתי ליבה אבל אני מבין אותך לעילא ולעילא. 
<מירי סביון:>
 אנחנו לא מסכימים ל-100% בלי מגבלות. אנחנו כרגע לא יכולים להסכים ל-100%. 
<היו"ר משה גפני:>
בסדר, הבנתי. עזבי את הבירוקרטיה, זה חוק אנטי בירוקרטיה. בסוף, אם המוסד לביטוח לאומי יביא את החלוקה באלה של 100%, מי צריך ועדה ומי לא צריך ועדה, אתם תעשו את זה בתקנות. 
<מירי סביון:>
שוב, אם החוק נשאר 100% אנחנו מתנגדים. 
<היו"ר משה גפני:>
מה תשימו בתקנות? מה עם כאלה שהם 100% אבל הם לא צריכים ועדה? הדוגמה שהיא הביאה, של ילד שיש לו פגיעה נפשית? 
<מירי סביון:>
בוודאי, זו הכוונה. 
<היו"ר משה גפני:>
אז זו הכוונה, זה בסדר, אז אין ויכוח. 
<מירי סביון:>
אבל אם החוק עובר עם 100%, אנחנו לא יכולים להסכים עליו. 
<היו"ר משה גפני:>
רק רגע, שנייה, תני לי לסיים את הבירוקרטיה שלי. אנחנו מסכימים על העקרונות. אנחנו מתווכים על הדרך איך אנחנו מתקדמים עם העניין הזה. אנחנו מסכימים שמי שהוא עם 188%, הוא לא נמצא בוועדה, הוא מקבל אוטומטית. מי שנמצא ב-50% לא מקבל אוטומטית בשום מקרה. מי שנמצא ב-100%, זה תלוי,  אם זה סוג מחלה כזאת שלא צריך ועדה, הוא לא יצטרך ועדה. אם זה סוג מחלה שכן צריך, אלרגיה למשל, הוא יצטרך ועדה, אין ויכוח על זה. 
עכשיו שאלה על הטכניקה. אני מציע את הטכניקה כדלהלן. אנחנו נכתוב גם את הנושא של ה-100%, אתם תתנגדו, זה בסדר, אבל אני אגיש רביזיה על ההחלטה פה למשך חודש ימים ואחרי חודש ימים אנחנו נקיים את הדיון אם אנחנו ממשיכים את החקיקה, כן או לא. אני לא צריך אישור מכם, אני יכול לאשר את זה. 
<ברוך משולם:>
ברור לי שלא, אבל אם אנחנו הולכים בכיוון כזה, בואו נעשה 188%, תגיש רביזיה, נביא טיוטת תקנות, ניפגש פה עוד חודש - - - 
<קארין אלהרר (יש עתיד):>
על מה הוא יגיש רביזיה? 
<היו"ר משה גפני:>
על 188% אני אגיש רביזיה? 
<קארין אלהרר (יש עתיד):>
על 188% הסכמת אתי, אתה רוצה שעל זה הוא יגיש רביזיה? 
<ברוך משולם:>
אתם רוצים שאני אתחייב תוך חודש להביא תקנות ואני אפעל לקדם את זה תוך חודש. אז אני מתחייב תוך חודש להביא תקנות שיפתרו את זה. 
<היו"ר משה גפני:>
ברוך אני אגיד לך, אל תהיו כאלה, בסוף אתם חוטפים. עם הנכים אתם חוטפים עם  מיליארדים ואומרים דברים לא נכונים. אתם צריכים להיות יותר רכים כלפי הנכים, זו תמונת המצב הציבורית. לא קורה לכם שום דבר, חודש תעבדו על תקנות, לא קרה כלום. אני לא מביא את זה למליאה. 
<מירי סביון:>
אנחנו מבינים. כרגע, אם זה 100% אנחנו חייבים להתנגד. 
<היו"ר משה גפני:>
אוקי, בסדר, חייבים. חייבים לשמור שבת, לא שמעתי שחייבים להתנגד. איפה כתוב בתורה שחייבים להתנגד. אני לא מבקש אישור מכם. אני הולך לאשר את זה, אני מגיש רביזיה - - - 
<אייל לב ארי:>
בגלל שעלו כאן עוד נושאים שברוך אמר שכרגע ההצעה נוגעת רק בפלח צר, סעיף 9(5), צריכה להתייחס הוועדה אם היא רוצה להתייחס גם לנושאים הנוספים שצוינו כאן, גם את הנושא של מס רכישה.

<ברוך משולם:>
נדגיש, זה לא במסגרת הצעת החוק. זה לא תיקון של פקודת מס הכנסה, זה בכלל חוקים אחרים ולכן זה לא רלוונטי. אם אתם רוצים להצביע על זה, אנחנו נשארים בפקודה. מאוד מצומצם, מאוד מאוד נקודתי.  
<אייל לב ארי:>
גם עניין המשיכה בפטור מקופות הגמל, זה שני דברים - - - 
<ברוך משולם:>
נכון, בדיוק. 
<מירי סביון:>
התקנות יפתרו את שניהם. 
<ברוך משולם:>
גם לעניין הצעת החוק, היא מדברת רק על 9(5)(ב).

<קארין אלהרר (יש עתיד):>
ברוך, אנחנו לא מכניסים את זה כרגע, אתם תביאו את התקנות. 
<אייל לב ארי:>
אני רק הצעתי. 
<היו"ר משה גפני:>
שנייה. מירי וברוך, אנחנו לא מוסיפים את זה. אנחנו בעוד חודש נשמע האם יש נכונות לנושא הזה בגלל שהנושא הוא מכלול דברים. אם לא נגיע להסכמה ולא נגיע לנכונות, נמשיך את החקיקה בלי הסכמה. אני מקווה שנגיע להסכמה בתוך חודש. הנושאים שהועלו פה הם נושאים מורכבים משלושה חלקים, גם החלק הזה שאייל אמר, החלק הזה גם מרחף כאן. צריך להיות גמיש בעניין של הילדים האלה. צריך לאפשר להם את הדברים האלה בלי הבירוקרטיה.
<מירי סביון:>
אנחנו לא חלוקים. אני חושבת שאנחנו לא חלוקים. 
<היו"ר משה גפני:>
הוויכוח בינינו הוא התקופה הזאת עכשיו שאנחנו נמצאים. אם היינו בשנה רגילה שדיוני התקציב הם בנובמבר, לא הייתה בעיה, בסדר, עוד חודש, פחות חודש, זה מחכה מ-2016, יחכה עוד כמה שבועות. אבל אני יודע מה הולך לקרות פה. נדמה לי שגם אתם יודעים. אני לא יודע מה יהיה הלאה, נבוא אחרי פגרת הפסח, אני לא יודע מה יהיה לפני פגרת הפסח ויכול להיות שהחוק הלך לאיבוד. לכן אני רוצה להתקדם. לכן הצעתי מלכתחילה, מה שקארין לא הסכימה, לחוקק רק את החקיקה הזאת הנמצאת על השולחן. אבל מכיוון שהיא התנגדה והיא אומרת בואו נדבר על הכול ואחרי זה נוציא דברים -  אנחנו מסכימים לכול, אין ויכוח על הדבר הזה, אם יהיו תקנות, נדבר איך זה בתקנות ונראה מה יש בתקנות -  אני מציע את ההצעה הזאת, שאנחנו נחוקק את הרחב יותר בלי מה שאתה הוספת. אנחנו נצביע על זה ואני לא מביא את זה למליאה, אני מגיש רביזיה. 
בבקשה, מי הגברת? 
<גאולה קשת:>
שמי גולי קשת, אני אימא לילד שהיה חולה לפני עשר שנים בסרטן, ברוך הם הבריא. אני משמשת היום כיושבת ראש עמותת גדולים מהחיים, שמטפלת בילדים אונקולוגיים. אני רוצה לפנות אליכם הביטוח הלאומי ומס הכנסה ולהמשיך את בקשתו ואת דבריו של כבוד היושב ראש גפני. אני מייצגת רק את ההורים האונקולוגיים, כשאנחנו היינו חולים עברנו סיוט בירוקרטי כי אנחנו היינו 100%. 
<היו"ר משה גפני:>
הם לא מתווכחים אתך, הם אומרים את אותו הדבר. 
<גאולה קשת:>
אני רק רוצה לומר לכם את מה שעובר על משפחה שמתמודדת עם נכות זמנית של ילד שמטופל במחלקה אונקולוגית – שאף אחד לא יידע מזה – להביא אותו לוועדות, זה משהו שאנחנו מוותרים על זה מראש. 
אני הקול של ההורים כאן – הקול בקו"ף אולי גם הכול בכ"ף – של ההורים ואני פונה אליכם בשם ההורים האונקולוגיים לשקול מה קורה למשפחה שעוברת מ-188% ל-100%. במעבר הזה אנחנו נופלים בבירוקרטיה הכי קשה שיש. 
<היו"ר משה גפני:>
תודה רבה. גברת קשת אני רוצה להגיד לך, יש מקרים שבהם מתנהל בוועדה ויכוח בין נציגי הממשלה לבין חברי הוועדה. זה לא המקרה. אין ויכוח. מה שאת אומרת זאת הצעת החוק של קארין אלהרר שנמצאת פה על השולחן. היו דיונים עם רשות המיסים והדיונים היו חיוביים. זאת אומרת, אין ויכוח, את שומעת את זה גם כאן לגבי הנושא העקרוני. מה שאת מעלה נוגע ללבנו לכל אחד מאתנו, אנחנו מתפללים שלאף אחד זה לא ייקרה אבל אף אחד מאתנו לא חסין. 
<גאולה קשת:>
כבוד היושב ראש, אני יודעת על מה אני מדברת, המעבר מ-188% ל-100% הוא קריטי. 
<היו"ר משה גפני:>
בסדר, הבנו, היית מאוד ברורה. הדיון שלנו הוא דיון איך הולכים, באיזה מסלול הולכים. הייתי מקבל את המסלול שהם אומרים לו אכן היינו בימים רגילים. בימים רגילים, בסדר, אני יושב ראש הוועדה, אני רוצה לקדם את זה, החברים רוצים לקדם את זה, אז הייתי עושה דיון בעוד שבועיים. אני יודע שבעוד שבועיים אנחנו נכנסים למסלול שעד אחרי פגרת הפסח לפחות אנחנו לא פה, אנחנו בדיונים אחרים לגמרי מכיוון שצמצמו את הזמן לזמן כזה שאנחנו צריכים את כל הזמן לנושא הזה ואז ההצעה הזאת שהיא הצעה מאוד חשובה - - -  
<מיקי רוזנטל (המחנה הציוני):>
כי מ-2019 זה מופיע פתאום במרץ. מפתיע מאוד, זה משהו חדש. 
<היו"ר משה גפני:>
נכון. אנחנו מדברים על העובדות, לא מדברים למה זה קורה. לכן הדיון שלנו הוא הדיון הבירוקרטי כאן. 
אני מציע, אנחנו עושים חוק שהחוק כולל גם את ה-100%. אתם מתנגדים לזה, זה בסדר. אתם יכולים גם לטעון שזה תקציבי מכיוון שבלאו הכי אני לא מביא את זה למליאה. ממילא ההתנגדות שלכם פה מיותרת. אתם צריכים לזרום אתנו במסלול הזה, אנחנו מדברים על כך שהתקדמנו עם הנושא של הילדים הנכים. אבל אני מגיש רביזיה. ברגע שאני מגיש רביזיה אני לא מביא את זה למליאה. אני לא מביא את זה למליאה, אתם לא צריכים להגיד אם זה תקציבי או לא תקציבי, זה לא עומד לדיון. בעוד חודש כשתבואו לכאן ולא יהיו תקנות ולא תהיה לכם עמדה - - - 
<מירי סביון:>
למה הפסימיות הזאת? בעוד חודש יהיו תקנות. למה אמרת שבעוד חודש לא יהיו תקנות? 
<היו"ר משה גפני:>
לא, לא אמרתי. 
<מירי סביון:>
קצת יותר אמון. 
<היו"ר משה גפני:>
אבל אתם אנשים עסוקים בארבעת השבועות האלה. תגיד לי, השימוש במזומן לא מעסיק אתכם? 
<ברוך משולם:>
יש הרבה דברים שמעסיקים אותנו, גם הילדים הנכים.
<היו"ר משה גפני:>
פתאום הכניסו את זה גם שזה יהיה חלק מהתקציב. 
<ברוך משולם:>
לא, חס וחלילה. אנחנו ננסה לעזור לך לעזור לנו.

<היו"ר משה גפני:>
ציבורית אני סבור שזה מה שהוועדה צריכה לעשות. אני מתחייב פה בפני כולם, יש פה יותר מעשרה אנשים - - - 
<קארין אלהרר (יש עתיד):>
ומצלמות. 
<היו"ר משה גפני:>
המצלמות לא חשובות. אני סבור שציבורית זה מה שצריך לעשות כשלכם לא מפריע שום דבר. אני מבין שאתם לא יכולים לקבל החלטה על הנושא של 100%, לא קיבלנו החלטה, אתם לא קיבלתם החלטה.  ברגע שאנחנו נקבל החלטה זה אם לא באתם לפה עם כלום בעוד חודש. אם לא באתם עם כלום אז אנחנו חופשיים לנפשנו. אם באתם, אנחנו מחויבים לכם, אנחנו נשב ונדון, נראה מה התקנות, נראה על מה מדובר, זה הכול. מה הפשרה? אני בעד פשרות. 
<ברוך משולם:>
בואו נתקדם. אנחנו מוכנים שזה ילך לקריאה ראשונה ואנחנו נגיד שהמנגנון של שיעור הקצבה ייקבע בתקנות. אתם תוכלו לקדם את זה. 
<היו"ר משה גפני:>
את מה? 
<ברוך משולם:>
את המנגנון. כתוב פה: שמקבל קצבה בשיעור של 100% לפחות נקבע בהתאם למנגנון שייקבע בתקנות. לא 100%, אנחנו לא רוצים 100%. בסדר? תעבירו את זה בקריאה ראשונה, נגיע עוד חודש, נביא לכם תקנות ונדון הכול שם. 
<אייל לב ארי:>
מה שברוך מציע, שה-100% יכול להיות עכשיו 188% - - - 
<קארין אלהרר (יש עתיד):>
זה לא לשנות את המהות? 
<ברוך משולם:>
לא, המהות לא משתנה. 
<קארין אלהרר (יש עתיד):>
למה לא? 
<ברוך משולם:>
כי אנחנו לא אומרים 100%, אנחנו אומרים, על הסכום הזה אנחנו נסכים בתקנות. יש מנגנון בתקנות, נקבע בתקנות. אבל המהות, שאנחנו מקדמים את החקיקה הזאת, אנחנו אתכם לגמרי. 
<קארין אלהרר (יש עתיד):>
יסביר היועץ המשפטי. 
<היו"ר משה גפני:>
בבקשה. 
<אייל לב ארי:>
המחלוקת היתה בעצם על אחוז הגמלה. אומנם התקנות יגיעו לוועדה אבל ההסמכה תהיה לכל אחוז גמלה שהשר יקבע. זה חורג קצת מרוח הדברים שהוועדה כרגע התוותה. אם אני מבין נכון, ההצעה שלך אומרת, נשאיר את שאלת אחוז הקצבה לשיקול השר באישור הוועדה. 
<ברוך משולם:>
כפשרת ביניים. 
<אייל לב ארי:>
כפשרת ביניים, זה יכול להיות 100%, יכול להיות 188%, יכול להיות 150%, יכול להיות כל מספר בספקטרום בין 100% ל-188%. 
<ברוך משולם:>
אכן כן, ועל זה אפשר להגיש רביזיה.

<קארין אלהרר (יש עתיד):>
אוקי. 
<היו"ר משה גפני:>
ברוך, אני מקבל את ההצעה שלך, חברת הכנסת קארין אלהרר מקבלת אותה. אנחנו מקבלים את ההצעה הזאת, אני לא מגיש רביזיה אבל השיעור ייקבע בתקנות. בסדר? 
<ברוך משולם:>
בשמחה. 
<ברוך משולם:>
אם לא מגישים רביזיה, התיקונים רחבים. 
<מיקי רוזנטל (המחנה הציוני):>
לא, בקריאה שנייה ושלישית אנחנו יכולים להכניס את זה. 
<היו"ר משה גפני:>
יהיה כתוב 100% לפחות שייקבעו בתקנות. 
<אייל לב ארי:>
בשיעור שיקבע השר. 
<היו"ר משה גפני:>
צריך להקריא?

<אייל לב ארי:>
ברוך, יש לכם הערות לנוסח? 
<מירי סביון:>
איך אמרתם, ולא יפחת מ-100%? 
<אייל לב ארי:>
הלא יפחת, בכל מקרה לא יהיה. הסיפור בעצם הוא 100% ומעלה, זה העניין. לא יהיה 100% ומטה. 
<היו"ר משה גפני:>
נכון, הוא לא מ-100% ומטה. כולנו מסכימים ששם זה לא יהיה. 
<קארין אלהרר (יש עתיד):>
את הסטטוס קוו לא משנים. 
<היו"ר משה גפני:>
ברור. 
<אייל לב ארי:>
הסיפור יהיה הטווח בין 100% ל-188%. 
<היו"ר משה גפני:>
נכון, שזה ייקבע בתקנות. 
<קארין אלהרר (יש עתיד):>
אין בעיה. 
<אייל לב ארי:>
חוץ מזה, יש לכם הערות לנוסח ברוך? 
<ברוך משולם:>
יש לי הערות לנוסח, אבל אני לא רוצה להיכנס כרגע. אנחנו נביא תקנות, נסקור את הכול ולכן אנחנו יכולים להתקדם עם מה שיש כרגע. 
<היו"ר משה גפני:>
בסדר, בואו נצביע. 
<ברוך משולם:>
רצינו ייעול, רצינו פשטות, רצינו בירוקרטיה, אנחנו מתקדמים אתכם. 
<אייל לב ארי:>
יש הערכת עלות? 
<ברוך משולם:>
כרגע, בגלל שלא הסכמנו על האחוז, קשה לנו מאוד לאמוד את זה. 
<מירי סביון:>
מכיוון שהאמירה שלנו שאנחנו לא משנים פה מהותית את ההקלות אלא רק מקלים בבירוקרטיה, אז אין פה עלויות אלא אם כן עלויות זניחות כתוצאה ממימוש של - - - 
<היו"ר משה גפני:>
בסדר גמור. בבקשה אייל, תקריא. 
<אייל לב ארי:>
הצעת חוק לתיקון פקודת מס הכנסה (פטור ממס למקבלי קצבת ילד נכה), התשע"ו-2016. 
<היו"ר משה גפני:>
לא, זה התשע"ח-2018. 
<אייל לב ארי:>
זה יתוקן. תיקון סעיף 9 – 
תיקון סעיף 9. 
1. בפקודת מס הכנסה, בסעיף 9(5)(ב), במקום ״של עיוור או נכה כאמור״ יבוא:   
"של עיוור, של נכה כאמור, או של ילד נכה כמשמעותו בחוק הביטוח הלאומי [נוסח משולב], התשנ״ה-1995, שמקבל קצבה בשיעור שיקבע השר, באישור ועדת הכספים של הכנסת. 
<היו"ר משה גפני:>
טוב. 
<קארין אלהרר (יש עתיד):>
רגע, אבל לא מדברים על כך שלא יפחת מ-100%. 
<אייל לב ארי:>
שלא תפחת מ-100%. 
<מירי סביון:>
אפשר להעיר הערה רק כדי לוודא שזה מחודד. התשובה שנתנו לגבי העלויות זה תחת ההנחה החד משמעית, שאנחנו בחקיקה שתצא בסופו של יום לא הרחבנו את האוכלוסייה, מה שאומר, שזה ה-188% ועוד 100% עם הסעיפים הרלוונטיים. 
<קארין אלהרר (יש עתיד):>
אנחנו לא מרחיבים. 
<מירי סביון:>
חשוב היה לי להגיד את זה. 
<היו"ר משה גפני:>
נרשם בפרוטוקול. 
<קארין אלהרר (יש עתיד):>
שזה יירשם לפרוטוקול ואני רוצה לומר משהו לפרוטוקול. 
<היו"ר משה גפני:>
בבקשה. 
<קארין אלהרר (יש עתיד):>
גם רשות המסים בוודאי מבינה, שיש אנשים שמותשים מהבירוקרטיה והם לא מגיעים. 
<מיקי רוזנטל (המחנה הציוני):>
הם לא ממצים את הזכויות שלהם. 
<קארין אלהרר (יש עתיד):>
ויפנו יותר אנשים. 
<מיקי רוזנטל (המחנה הציוני):>
הקריטריונים יישארו זהים, יכול להיות שתהיה הגדלה מסוימת בגלל שהבירוקרטיה תוקל. אנחנו מדברים על הקטנת הביורוקרטיה. 
<ברוך משולם:>
זה אין שום בעיה כי ממילא הם היום יכולים למצות את ההטבות שלהם עד הסוף ולקבל את זה. אין שום בעיה. 
<היו"ר משה גפני:>
אומרת חברת הכנסת קארין אלהרר וכולנו מצטרפים אליה בעניין הזה, אנחנו סבורים שסילוק הבירוקרטיה שאתם מסכימים לה זה דבר חיובי כשלעצמו, אבל ככל הנראה זה יגרום לכך, שיהיו הורים רבים שעקבות המציאות הזאת שהבירוקרטיה לא קיימת, הם יבואו לבקש מה שהם לא ביקשו עד היום.  ולכן יכול להיות שיורחבו מספר הפונים. אתה צודק, שהפונים האלה היו זכאים גם קודם, אבל  כמו שגברת קשת אמרה, אנשים לא רוצים לעבור את זה. מכיוון שאנשים לא רוצים לעבור את זה, התיקון הזה לחוק שייעשה בסופו של דבר בתקנות או בחוק, יביא אנשים שיבקשו בכל זאת. 
<ברוך משולם:>
זאת אומרת יש פה מיצוי ולא הוספה ולכן אין שום בעיה. 
<היו"ר משה גפני:>
נכון, לא מוסיפים. 
הצעת חוק לתיקון פקודת מס הכנסה (פטור ממס למקבלי קצבת ילד נכה), התשע"ח-2018, כפי שהקריא היועץ המשפטי לוועדה. מי בעד אישור הצעת החוק ירים את ידו. 
הצבעה

בעד –  6
נגד – אין
נמנעים – אין

הצעת חוק לתיקון פקודת מס הכנסה (פטור ממס למקבלי קצבת ילד נכה), התשע"ח-2018, נתקבלה.  
<היו"ר משה גפני:>
הצעת החוק אושרה. אני מודה לכם ברשות המיסים ואני פונה אלייך במוסד לביטוח לאומי, אם אפשר כמה שיותר מהר להעביר אלינו את החלוקה הזאת שהיא חשובה מאוד. 
<לימור לוריא:>
אנחנו בעצם צריכים לשבת עם רשות המיסים נכון? 
<היו"ר משה גפני:>
מה? 
<לימור לוריא:>
אני רק רוצה לוודא שהבנו. אנחנו הביטוח הלאומי צריך לשבת עם רשות המסים, זה לא שהוא צריך להגיש לוועדה,  ורשות המסים תגיש אליכם את ההצעה, כולל התקנות המפורטות. 
<היו"ר משה גפני:>
כן, אני מבקש רק שזה יהיה כמה שיותר מהר. 
<ברוך משולם:>
בדיוק, כי אנחנו מתבססים עליהם. 
<היו"ר משה גפני:>
גברת לימור לוריא, תגישי גם אלינו, אני רוצה להראות את זה לחברת הכנסת אלהרר, נראה שאנחנו מדברים על אותו הדבר. תודה רבה. 
אני מודה לכולם, הישיבה נעולה. 
<הישיבה ננעלה בשעה 11:15.>

